text: De små elever pynter op på Tour de France-maner
  14 september 2017 kl. 13.41
  Elever i Bredsten udsmykker Post Danmark-ruten i bedste Tour de France-stil.
  Når cykelrytterne i Post Danmark Rundt passerer Bredsten Skole i dag torsdag på 3. etape, bliver de mødt af den slags udsmykninger, som man normalt kun ser på helikopterbilleder fra Tour de France.
  De knap 100 elever i indskolingen (0.-3. klasse) har brugt formiddagen på at fordele tusindvis af georginer på græsset ved Bredstenvej. De danner billeder af fire cykelryttere i rabatten.
  Fire drenge fra 9.S fangede hele processen på kamera og har sendt en timelapse til TV SYD (se ovenfor).
  - De gik rigtigt meget op i det. Meningen er, at eleverne skal ud og se, når cykelrytterne kører forbi i eftermiddag, fortæller Birgitte Juul Johansen, administrativ leder, Bredsten-Gadbjerg Skole, til TV SYD.
  Blomsterne stammer fra viceskoleleder Egon Munk-Andersens have, og nogle af lærerne fra skolen var onsdag ude hos ham for at plukke blomsterhovederne.
  
  
  